Document ID: /fineweb-2-swissfilter-quality_10-filterrobots/filtered/05603.jsonl.gz/77

PCR, antitela, zeleni sertifikat – šta treba da znate ako putujete u posle vakcinacije.
Milica Marinković je bila iznađena kada joj je granični policajac na ulasku u Srbiju iz Italije usmeno saopštio da će morati u desetodnevni karantin.
“Dajem pasoš, dajem potvrdu o vakcinaciji, dajem čak i izveštaj o antitelima iz laboratorije, a policajac me bledo gleda i kaže: ‘Mi to ne prihvatamo'”, priča Milica.
Milica je u Italiji boravila dva dana kako bi prisustvovala poslovnom sastanku.
Da bi ušla u Italiju, morala je da uradi PCR test i pokaže italijanskim graničarima pozivno pismo poslodavca.
Putovanja su i dalje ograničena zbog epidemije virusa korona, a na sajtu Ministarstva inostranih poslova objavljene su informacije o uslovima koje državljani Srbije moraju da ispune ukoliko putuju u inostranstvo.
Ipak, Milica je mislila da joj za povratak u Srbiju PCR test nije potreban jer se pre mesec dana vakcinisala kineskom vakcinom Sinofarm, a tri nedelje posle druge doze vakcine, uradila je i test na antitela koji je bio pozitivan.
“Razumem da je granični policajac samo radio svoj posao, ali, u cilju kampanje da se što više ljudi vakciniše, ovo nema smisla”, smatra Milica.
Da li vakcinacija oslobađa srpske državljane PCR testiranja prilikom povratka u zemlju?
Na sajtu Ministarstva unutrašnjih poslova dostupne su informacije o uslovima za ulazak u Srbiju iz inostranstva za srpske državljane.
Pri povratku u Srbiju na granici možete pokazati negativan PCR test ne stariji od 48 sati, a ukoliko nemate PCR test, obavezna je samoizolacija u narednih deset dana.
Karantin možete prekinuti ukoliko na lični zahtev uraditi PCR test i dobijete negativan rezultata.
Ipak, negativan PCR test i izolacija nisu potrebni ukoliko dolazite iz:
- Albanije
- Bosne i Hercegovine
- Bugarske
- Severne Makedonije
- Crne Gore
- Mađarske
Komplikacije koje je virus korona doneo kada su putovanja u pitanju snašle su i Veru Pavlović koja se nedavno vratila sa poslovnog puta u Hrvatsku.
“Potpuno sam zaboravila da je za povratak u Srbiju potreban PCR test. Morala sam u karantin koji sam prekinula kada sam dobila negativan rezultat PCR testa”, kaže Vera.
Međutim, Milica nije želela da plati još jedan PCR test.
“Nije stvar novca, već se radi o tome da ne može država da priča da nije fer što Evropa ne priznaje kinesku vakcinu, a suštinski, ni naša država ne priznaje potvrde o vakcinaciji i traži negativan PCR za ulazak”, kategorična je Milica.
Kada bi potvrda o vakcinaciji mogla da zameni PCR testove?
Kineska i ruska vakcina koje se koriste u Srbiji za sada nisu odobrene u Evropskoj uniji.
A Evropska komisija je predložila u sredu, 17. marta, stvaranje digitalnih zelenih sertifikata – dokaza da se neko vakcinisao protiv Kovida-19, što bi trebalo da postane uslov za slobodno kretanje unutar Evropske unije.
Evropska komisija je navela da će se za izradu sertifikata prihvatati potvrde o imunizaciji vakcinama koje su odobrene za upotrebu EU, ali da države članice mogu da odluče da prihvate i druge vakcine kao uslov slobodnog putovanja na njihovoj teritoriji.
Evropska unija do sada je odobrila upotrebu vakcina Fajzer/Biontek, Moderna, Oksford/AstraZeneka i Džonson-Džonson.
U Srbiji su odobrene vakcine Fajzer-Biontek, Astra Zeneka, Moderna, Sputnjik i Sinofarm.
Ipak, digitalni sertifikat trebalo bi da služi i ljudima koji nisu stigli na red za vakcinaciju – sadržaće i dokaze o negativnom rezultatu PCR testa ili podatak da se putnik oporavio od zaraze i ima antitela, te može slobodo da putuje.
Ali šta to znači za državljane Srbije?
Srbija već ima pripremljen sertifikat, rekla je ministarka trgovine, turizma i telekomunikacija Tatjana Matić agenciji Tanjug.
“Naš sertifikat koji su dobili vakcinisani ljudi sadrži kju-ar kod i podatke kojima se potvrđuje da su primili vakcinu, kada su je primili i koju su vakcinu primili, dakle sve podatke koje zahteva i evropski sertifikat”, navodi ministarka.
Ona je dodala da je sertifikat 99 odsto kompatibilan sa onim koji će koristiti Evropska unija.
“Jedina je razlika u tome što je naš ispisan ćirilicom, a sertifikat EU predviđa da se on izdaje na jezicima zemalja članica i na engleskom, tako da ćemo mi verovatno raditi i na engleskoj verziji našeg sertifikata”, rekla je ministarska Matić.
Ranije je ministarka za evropske integracije Jadranka Joksimović izjavila da “očekuje da će se rešenje naći” kako bi i državljani Srbije koji su se vakcinisali ruskom ili kineskom vakcinom mogli da putuju.
I predsednica Vlade Ana Brnabić najavila je da će državljani Srbije koji su vakcinisani Sinofarm i Sputnjik vakcinama svakako moći da putuju.
Država će učiniti sve što je potrebno da obezbedi da testovi na antitela i PCR testovi budu završeni u rekordnom roku kako bi mogli da putuju, rekla je premijerka
Pojedine evropske zemlje izrazile su zabrinutost da bi digitalni sertifikati ili “vakcina pasoši” mogli da budu nepravedni i diskriminatorski, jer bi manjina koja je do sada vakcinisana mogla da putuje nesmetano, a drugi, poput mladih ljudi koji trenutno nisu prioritet za imunizaciju, u tome bili ograničeni.
Uslovi za ulazak u Švajcarsku
Lica koja imaju pravo da uđu iz Srbije u Švajcarsku moraju da najave svoj dolazak popunjavanjem prijave na sajtu https://swissplf.admin.ch/home, ali samo ako dolaze avionom, autobusom, vozom ili brodom. Putnici koji dolaze iz Srbije avionom, moraju da poseduju i negativan PCR test.
Od 22.febraura 2021.g. putnici koji dolaze iz Srbije moraju unapred da najave svoj dolazak na sajtu https://swissplf.admin.ch/home, da poseduju negativan PCR test, ne stariji od 72 sata (bez obzira na prevozno sredstvo kojim dolaze) i da se podvrgnu desetodnevnom karantinu (kućnoj izolaciji), koji može da se prekine negativnim PCR testom tek sedmog dana od ulaska u Švajcarsku.
Više informacija se mogu naći u sledećem linku: https://www.bag.admin.ch/bag/de/home/krankheiten/ausbrueche-epidemien-pandemien/aktuelle-ausbrueche-epidemien/novel-cov/empfehlungen-fuer-reisende/liste.html
Tranzit je dozvoljen za lica koja poseduju regulisan boravak u odredišnoj zemlji u Šengenskom prostoru. U tom slučaju, potrebno je staviti na uvid dokaz o nameri i mogućnosti ulaska u tu zemlju.